АҞӘА, лаҵара 18 - Sputnik. Аҟәа ақалақь аҿы амаршруттә таксиқәа аусура иалагоит иахәҭоу аԥҟарақәа ирықәныҟәаны лаҵара 19 инаркны иҳәеит аилацәажәараан ақалақь ахадара атранспорти, аекономикеи, амуниципалтә мазара анапхгареи рыҟәша аиҳабы Ҭемыр Абӷаџьаа.
Ақалақь асанитартә ҳақьым хада Алла Белиаева лажәақәа рыла, аҳҭнықалақь аҿы аобиектқәеи атранспорти рырзҩыдара мҩаԥыргоит.
"Ахылаԥшра-инспекциатә уснагӡатәқәа мҩаԥысуеит. Аԥҟарақәа ирықәымныҟәо аштрафтә санкциақәа рықәаҳҵалоит, аобиектқәа раркразы ақәҵарақәа ҳадаҳкылоит", - ҳәа лҳәоит Алла Белиаева.
Беслан Ешба анапхгарақәа рхадацәа рнапы ианиҵеит амедицинатә усҳәарҭақәа, акрыфарҭақәа, аџьармыкьақәа, егьырҭ ауаажәларратә ҭыԥқәа рҟны аусдҵа анагӡашьа иахылаԥшларц.
Иара иҳәеит ичмазаҩу рхыԥхьаӡара ишацло, убри азы Акоординациатә штаб аӡбамҭақәеи ахада иусдҵеи ирықәныҟәалатәуп.
"Арҭ аӡбамҭақәа ирықәымныҟәо административтә харадҵақәа рықәҵатәуп", - иҳәеит Беслан Ешба.
Лаҵара 17 рызтәи аоперштаб адыррақәа рыла, COVID-19 рыхьхьеит 20-ҩык ҳтәылауаа. Ичмазаҩхаз рыхәҭак Урыстәылантәи иааз аԥсуа студентцәа роуп, даҽаӡәы - Даӷьсҭанынтәи иааз Абыжьбатәи аурыс база аррамаҵзурауаҩ иоуп, уи ашьҭахь акоронавирус рыхьит ҳәа ирылаҳәаз ҩыџьа Москвантәи иааз Бамбора инхо атәылауаа роуп, аҵыхәтәаны акоронавирус злаҽыз хҩык Аҟәа иқәынхо Шәачантәи иааз ҭаацәарак роуп.
Мшаԥымзазы Аԥсны акоронавирус рыдбалан хҩык Гагра ақалақьуаа. Ҩыџьа ргәы бзиахеит, 1925 шықәсазы ииз ахԥатәи ачымазаҩ лыԥсҭазаара далҵит. Агәабзиарахьчара аминистрра лаҵара 16 азтәи адыррақәа рыла Гәдоуҭатәи ахәышәтәырҭаҟынтәи акурсантцәа руаӡәк дҭырҩааит.
Атәыла асанитартә ҳақьым хада Лиудмила Скорик лажәақәа рыла, ачымазцәа рхыԥхьаӡара 21-ҩык ыҟоуп.
Лаҵара 17 рзы акоронавирус азы атестқәа ирхысит 73-ҩык. Ауаа рырацәара инамаданы адыррақәа ҟалоит ашәахьаҽны.
Мшаԥымза инаркны лаҵара 18 рҟынӡа Аԥсны имҩаԥгоуп 730 тест акоронавирус агәаҭаразы.
Акоронавирус иадҳәалоу ажәабжьқәа зегьы шәрыԥхьар ҟалоит абра>>